ร้านอาหารอิสานเล็กๆ ริมทาง ในตัวอำเภอตะพานหิน ที่อร่อยเด็ดดวงในเรื่องของจิ้มจุ่ม และยำปลาดุกฟู คนเยอะมากในแต่ละวัน วันนี้ได้นั่งข้างนอกเลย คนเยอะมากๆ แน่นตลอด เพราะร้านนี้ทำได้น่าทานทุกอย่าง พิถีพิถันตั้งแต่การหั่นหมู หั่นเนื้อ และที่ถูกใจ คือใช้เนยแทนมันหมูในการย่างหมูและเนื้อครับ

[ที่ตั้งและการเดินทาง]

     มาจากตัวจังหวัดพิจิตร (ทางหลวงหมายเลข 1118) ขับรถมุ่งหน้ามา อ.ตะพานหิน จนถึงสี่แยกไฟแดงของอำเภอ ให้ตรงไปประมาณไม่ถึง 100 เมตร ร้านจะอยู่ทางด้านขวามือ (จะอยู่เยื้องๆ กับตลาดโลตัสตะพานหิน)

[บรรยากาศร้าน]

     เป็นร้านเพลิงชั่วคราวธรรมดา และเป็นร้านอาหารอิสานยอดฮิตของอำเภอเลย มีที่นั่งด้านใน และริมทาง คนค่อนข้างเยอะในแต่ละวัน ใครอยากมาลองชิม โทรจองหรือสอบถามได้ที่เบอร์  089-0074396 ครับ อ่อ อีกอย่างคือ ร้านนี้ยุงค่อนข้างเยอะครับ

[รายการอาหาร]

     ร้านนี้จะเด่นในเรื่องของจิ้มจุ่มเนื้อและหมู คอหมูย่าง น้ำจิ้มแจ่วที่นี่จัดได้ว่าอร่อยเลย ยำปลาดุกฟูก็เป็นอีกเมนูหนึ่งที่ลูกค้าชอบสั่ง ไม่ว่าจะเป็นทานที่ร้าน หรือกลับบ้านครับ
     ครั้งนี้ผมมาร้านนี้เป็นครั้งที่ 2 แล้ว เลยขอรวมๆ เขียนในครั้งนี้ครั้งเดียวนะครับ ซึ่งรายการที่ได้สั่ง มีดังนี้ครับ
     - จิ้มจุ่ม หมู / เนื้อ (110 บาท เติม 80 บาท)  จัดได้ว่าถูกใจ ร้านทำได้น่าทานตั้งแต่การหั่นเนื้อ/หมู บางๆ ทำได้ดีมากๆ และที่ร้านใช้เนยแทนการใช้มันหมูครับทำให้หอมมากๆ ที่เด็ดอีกอย่างคือน้ำจิ้มแจ่วทำได้จัดจ้าน ลงตัวครับ
     - คอหมูย่าง (60 บาท) สวยๆ อีกแล้ว น้ำจิ้มใช้เหมือนกับจิ้มจุ่มครับ ถูกใจอีกอย่าง
     - ยำปลาดุกฟู (60 บาท) เมนูยอดฮิตของทางร้านอีกอย่างหนึ่ง เห็นใครมาก็สั่ง "ยำปลาดุกฟู" ทั้งทานที่นี่และกลับบ้าน ผมก็อดไม่ได้ที่จะสั่งทุกครั้งที่มา และก็ไม่ผิดหวังอร่อย ปลาดุกฟูทอดได้กรอบ และที่สำคัญไม่มัน ไม่เลี่ยน ทานได้จนหมดครับ
     - ลาบหมู (60 บาท) จานนี้หน้าตาน่าทานเช่นกัน แต่รสชาติออกเปรี้ยวนำไปนิด ... นิดเดียว ส่วนผสมอื่นครบเครื่อง ลงตัวครับ

[การบริการ]

     พนักงานดูแลดีครับ กันเองแบบบ้านบ้าน คิดเงิน เดินอาหาร รวดเร็ว แม้คนจะเยอะ แต่ไม่มีขาดตกบกพร่องเลย ^___^

สรุป  - รสชาติ 4/5 
        - การบริการและความรวดเร็ว 4/5
        - บรรยากาศและความสะอาด 3/5 
        - ความคุ้มค่าและราคา 4.5/5
     โดยรวม 4/5 คะแนนครับ

     ปล. เป็นเพียงการแสดงความคิดเห็นส่วนบุคคลครับ และเปรียบเทียบอ้างอิงกับร้านลักษณะเดียวกัน ร้านนี้ เด็ด*** confirm อยากให้ลอง